El Reglament (UE) núm. 1151/2012 del Parlament Europeu i del Consell, de 21 de novembre, sobre els règims de qualitat dels productes agraris i alimentaris, estableix el procediment per a la inscripció de les indicacions geogràfiques i de les denominacions d'origen dels productes agroalimentaris en el registre comunitari, i a aquests efectes determina que correspon a les autoritats nacionals l'examen i la tramitació de les sol·licituds presentades en el seu territori.
L'apartat primer de l'article 128 de l'Estatut d'autonomia de Catalunya assenyala que correspon a la Generalitat de Catalunya la competència exclusiva sobre denominacions d'origen i altres mencions de qualitat, que inclou el règim jurídic de creació i funcionament.
L'apartat segon d'aquest article assenyala que correspon igualment a la Generalitat de Catalunya l'aprovació de les seves normes reguladores.
D'altra banda, l'article 116.1.b) de l'Estatut d'autonomia de Catalunya atorga competències exclusives a la Generalitat de Catalunya en matèria de qualitat dels productes agroalimentaris.
En aquest àmbit la Llei 14/2003, de qualitat agroalimentària, és la norma reguladora del sector agroalimentari de qualitat a Catalunya.
Aquesta norma ha estat desplegada pel Decret 285/2006, de 4 de juliol.
La Indicació Geogràfica Protegida Llonganissa de Vic va ser creada com a Denominació de Qualitat Llonganissa de Vic per l'Ordre de 21 de juny de 1988 (DOGC núm. 1017, de 13.7.1988) i es va reglamentar per l'Ordre de 9 d'octubre de 1989 (DOGC núm. 1215, de 6.11.1989).
Aquesta Ordre va ser derogada per l'Ordre de 23 de febrer de 1996 (DOGC núm. 2184, de 20.3.1996), per la qual es va modificar el reglament de la denominació de qualitat.
Posteriorment, per tal d'adaptar-les a la normativa comunitària, estatal i autonòmica, aquestes ordres van ser derogades per l'Ordre de 15 de maig de 2000 (DOGC núm. 3154, de 5.6.2000), per la qual es va aprovar la Indicació Geogràfica Protegida Llonganissa de Vic i el seu Reglament.
Aquesta Indicació Geogràfica Protegida ha impulsat i avalat el prestigi dels embotits produïts en aquesta zona, a la vegada que ha servit a la millora del desenvolupament de la comarca.
La Indicació Geogràfica Protegida Llonganissa de Vic va ser inscrita en el Registre comunitari de denominacions d'origen protegides i indicacions geogràfiques protegides, per mitjà del Reglament (CE) 2601/2001 de 28 de desembre (DOCE L345 de 29 de desembre de 2001).
De conformitat amb el Decret 220/2013, de 27 d'agost, pel qual es modifica el Decret 285/2006, de 4 de juliol, pel qual es desplega la Llei 14/2003, de 13 de juny, de qualitat agroalimentària, el Consell Regulador de la Indicació Geogràfica Protegida ha adaptat el seu reglament a la Llei 14/2003, de 13 de juny, de qualitat agroalimentària, i al Decret 285/2006, de 4 de juliol, i l'ha tramès al Departament d'Agricultura, Ramaderia, Pesca, Alimentació i Medi Natural.
L'Ordre conté un annex dedicat al Reglament de la Indicació Geogràfica Protegida on s'especifiquen els requisits d'elaboració del producte que s'hi empara, les característiques del producte, el registre obligatori que ha de tenir el Consell Regulador, els drets i les obligacions de les persones inscrites, el funcionament i l'organització del Consell Regulador, i el sistema de finançament, i un annex 2 on s'incorporen els municipis corresponents a la zona de producció de la Indicació Geogràfica Protegida Llonganissa de Vic.
A proposta de la Direcció General d'Alimentació, Qualitat i Indústries Agroalimentàries;
Aprovar el Reglament de la Indicació Geogràfica Protegida Llonganissa de Vic, el text del qual figura a l'annex 1 d'aquesta Ordre.
Aprovar la relació de municipis corresponent a la zona d'elaboració de la Indicació Geogràfica Protegida Llonganissa de Vic que figura a l'annex 2 d'aquesta Ordre.
Es deroga la disposició següent:
Ordre AAR/443/2010, de 23 d'agost, per la qual s'aprova el Reglament de la Indicació Geogràfica Protegida Llonganissa de Vic (DOGC núm. 5717, de 17.9.2010).
Barcelona, 2 de desembre de 2013
Reglament de la Indicació Geogràfica Protegida Llonganissa de Vic.
Queda protegida amb la Indicació Geogràfica Protegida Llonganissa de Vic la llonganissa que reuneixi les característiques definides en aquest Reglament i que compleixi en l'elaboració, la designació i la comercialització tots els requisits que exigeix el plec de condicions que consta a la inscripció d'aquest producte al Registre comunitari de denominacions d'origen protegides i indicacions geogràfiques protegides, i pel qual la IGP Llonganissa de Vic es va inscriure al Registre esmentat (DOCE L345 de 29 de desembre de 2001), i la resta de la legislació vigent.
Aquest plec de condicions es pot consultar a la pàgina web del Departament d'Agricultura, Ramaderia, Pesca, Alimentació i Medi Natural.
Extensió de la protecció de la Indicació Geogràfica Protegida
2.1 La protecció atorgada s'estén al nom de la Indicació Geogràfica Protegida en català Llonganissa de Vic i en castellà Salchichón de Vic.
2.2 L'extensió i el règim jurídic de la protecció és la que assenyala l'article 6 de la Llei 14/2003, de 13 de juny, de qualitat agroalimentària.
3.1 El Consell Regulador ha de disposar d'un manual de gestió de qualitat, on es recullen les actuacions i els procediments que realitza el Consell Regulador en matèria de certificació i control de la manera que determinen els articles 17 i 18 d'aquest Reglament.
3.2 El manual de gestió de qualitat l'ha d'aprovar el Consell Regulador i s'ha de presentar a la direcció general competent en matèria de qualitat agroalimentària, per a la seva homologació.
3.3 El manual de gestió de qualitat no té validesa mentre no hagi obtingut aquesta homologació.
3.4 Qualsevol modificació del manual de gestió de qualitat aprovat pel Consell Regulador s'ha de presentar davant de la direcció general competent en matèria de qualitat agroalimentària, per a la seva homologació.
Elaboració i presentació de la llonganissa
La zona d'elaboració de llonganissa emparada per la Indicació Geogràfica Protegida Llonganissa de Vic està constituïda per la Plana de Vic, que inclou els termes municipals descrits a l'annex 2 d'aquesta disposició.
El producte protegit amb la Indicació Geogràfica Protegida Llonganissa de Vic és realitzat exclusivament per elaboradors inscrits al Registre de persones elaboradores, amb carn magra de porcí (pernil, espatlla o magres de primera) que se sotmet a picat.
Posteriorment s'hi afegeix cansalada tallada a daus, i la barreja se sotmet a maceració, embotit i posterior curació.
6.1 Els locals inscrits al Registre de persones elaboradores a què fa referència l'article 11 d'aquest Reglament han de reunir els requisits de caràcter tècnic i sanitari que estableixi la legislació vigent.
6.2 Formulada la petició d'inscripció en el Registre, els locals han de ser inspeccionats pel personal tècnic que el Consell Regulador designi, amb la finalitat de comprovar-ne les característiques i si reuneixen o no les condicions tècniques mínimes requerides per a la correcta elaboració de llonganissa amb Indicació Geogràfica Protegida Llonganissa de Vic.
6.3 A les instal·lacions inscrites en el Registre de persones elaboradores es permeten altres línies d'elaboració no incloses a la IGP Llonganissa de Vic, sempre que estiguin netament separades de les línies de llonganissa emparada per la IGP Llonganissa de Vic, es faci constar expressament en el moment de la inscripció, i se sotmetin a les normes específiques del manual de gestió de qualitat per controlar aquest producte i garantir, en tot cas, l'origen i la qualitat de la llonganissa protegida per la Indicació Geogràfica Protegida Llonganissa de Vic.
7.1 Les tècniques emprades en l'elaboració i maduració de la llonganissa han de ser les adequades per obtenir productes de la màxima qualitat amb el manteniment dels caràcters tradicionals de la llonganissa de la zona de producció descrits a l'apartat E del plec de condicions aprovat per la Comissió Europea, al manual de gestió de qualitat, i d'acord amb la normativa sectorial aplicable vigent.
Els únics condiments utilitzats són sal i pebre.
Seran els que estableix el manual de gestió de qualitat i d'acord amb la legislació vigent.
La presentació s'ha de realitzar de manera que permeti que el producte tingui un transport i una manipulació que n'assegurin l'arribada al lloc de destinació en condicions satisfactòries.
Les dimensions de les peces es descriuen en el plec de condicions i en el manual de gestió de qualitat d'acord amb el procediment que estableix el Decret 285/2006, de 4 de juliol.
9.1 La llonganissa protegida per la Indicació Geogràfica Protegida Llonganissa de Vic ha de reunir en el moment de la seva expedició les característiques morfològiques, fisicoquímiques i organolèptiques que estableixen els apartats B i D1 del plec de condicions del producte, aprovat per la Comissió Europea.
9.2 La llonganissa que no reuneixi les característiques esmentades en l'article anterior, en el plec de condicions i en el manual de gestió de qualitat no podrà ser emparada ni comercialitzada sota la Indicació Geogràfica Protegida Llonganissa de Vic.
10.2 Les sol·licituds d'inscripció al registre s'han d'adreçar a la Comissió Rectora del Consell Regulador i s'han d'acompanyar dels models d'impresos normalitzats que s'estableixen al manual de gestió de qualitat, amb la informació següent:
a) Identificació de la persona titular i l'empresa.
b) Identificació de les instal·lacions.
10.3 Després de verificar totes les dades presentades, el Consell Regulador ha de comunicar, si escau, a la persona interessada les deficiències detectades.
Aquesta disposa d'un termini de trenta dies hàbils per aportar la documentació requerida o esmenar-la.
Un cop transcorregut aquest termini sense aportar la documentació requerida, el Consell Regulador, respectant la proporcionalitat i importància de la documentació requerida, pot ordenar l'arxivament de la sol·licitud.
Si presentada la documentació no es produeix una resolució expressa del Consell Regulador en un termini de dos mesos, es considerarà estimada la sol·licitud.
Aquest termini s'inicia des de la darrera documentació presentada.
10.4 El Consell Regulador denegarà les inscripcions que no s'ajustin als preceptes del Reglament o als acords adoptats pel Consell Regulador sobre condicions complementàries de caràcter tècnic que han de reunir les instal·lacions de les persones elaboradores.
Contra l'acord de denegació d'inscripció es pot interposar recurs d'alçada davant el director o la directora general competent en matèria de qualitat alimentària.
10.5 La inscripció en aquest Registre no eximeix les persones interessades de l'obligació d'inscriure's als registres que amb caràcter general estiguin establerts a la normativa vigent.
11.1 Al Registre de persones elaboradores, s'hi poden inscriure totes les persones situades a la zona d'elaboració que estableix l'annex 2 d'aquest Reglament que així ho sol·licitin sempre que el Consell Regulador comprovi que són aptes per elaborar llonganissa que pot optar a ser protegida per la Indicació Geogràfica Protegida Llonganissa de Vic.
11.2 A la inscripció, hi ha de figurar el nom de la persona física o jurídica, el seu o la seva representant, el domicili, el municipi i la zona d'emplaçament, les característiques, la maquinària, la capacitat d'elaboració, els sistemes d'elaboració, els magatzems i totes les dades que calguin per a la identificació i catalogació d'acord amb el manual de gestió de qualitat.
S'hi ha d'adjuntar un plànol a escala convenient on quedin reflectits tots els detalls de construcció i instal·lació.
11.3 El Consell Regulador ha de facilitar les dades de les persones inscrites al Registre de persones elaboradores, per tal que figurin al Registre de distintius d'origen i qualitat agroalimentària de Catalunya, secció primera, d'acord amb els articles 76.2 i 79 del Decret 285/2006, de 4 de juliol, i per facilitar els estudis científics, estadístics i informes de gènere respectant, en tot cas, la Llei orgànica 15/1999, de 13 de desembre, de protecció de dades de caràcter personal.
11.4 Es produeix la baixa de qualsevol inscrit al Registre de persones elaboradores per inactivitat durant tres anys consecutius.
12.1 Per a la vigència de les inscripcions al Registre de persones elaboradores és indispensable complir en tot moment els requisits que imposa aquest capítol, i aquestes han de comunicar al Consell Regulador qualsevol variació que afecti les dades subministrades en la inscripció, quan es produeixi.
12.2 El Consell Regulador, o si s'escau l'Administració competent, pot efectuar inspeccions periòdiques per comprovar l'efectivitat de tot el que disposa l'article anterior.
12.3 El Consell Regulador, o si s'escau l'Administració competent, pot sol·licitar en qualsevol moment la tramesa d'informació de les persones físiques o jurídiques inscrites al seu registre, als efectes de comprovar la vigència i la veracitat de les dades que hi figuren.
12.4 Totes les inscripcions al Registre de persones elaboradores les ha de renovar d'ofici el Consell Regulador en un termini màxim de dos mesos, a partir de la modificació de les dades que hagi sol·licitat la persona interessada.
12.5 Qualsevol persona inscrita al Registre de persones elaboradores que vulgui modificar o instal·lar una nova planta destinada a productes emparats per la IGP Llonganissa de Vic ho ha de comunicar al Consell Regulador abans d'iniciar la modificació o instal·lació als efectes de l'autorització corresponent.
Cessament de l'activitat de la persona operadora
En cas d'abandonar l'activitat, les persones operadores han de comunicar-ho al Consell Regulador per escrit, deixar d'utilitzar la Indicació Geogràfica Protegida Llonganissa de Vic i retornar al Consell Regulador totes les etiquetes i els documents de la Indicació que no s'hagin utilitzat, amb una anticipació mínima de tres mesos i en tot cas immediatament abans del cessament efectiu.
Declaració de produccions, logotip, etiquetatge
14.1 Per tal de controlar l'elaboració i l'expedició, així com els volums d'existències, si escau, i tot el que calgui per acreditar l'origen i la qualitat de la llonganissa emparada, les empreses inscrites al Registre de persones elaboradores estan obligades a presentar al Consell Regulador, amb la freqüència establerta per la Comissió Rectora, i en tot cas abans del 31 de gener de cada any, la declaració de producte manipulat, d'entrades i sortides durant l'any anterior.
14.2 Les dades esmentades en aquest article només podran facilitar-se i publicar-se genèricament, a efectes estadístics, sense cap referència de caràcter individual.
14.3 Totes les persones operadores inscrites han d'emplenar, a més, els formularis que amb caràcter particular estableixi el Consell Regulador, o bé els que amb caràcter general pugui establir el Departament d'Agricultura, Ramaderia, Pesca, Alimentació i Medi Natural sobre producció, transformació, existències en magatzems, i comercialització.
El Consell Regulador ha d'adoptar i registrar un emblema o logotip com a símbol de la Indicació Geogràfica Protegida Llonganissa de Vic.
Etiquetatge dels productes emparats per la IGP Llonganissa de Vic.
16.1 El producte emparat per la IGP Llonganissa de Vic ha d'anar proveït d'etiquetes numerades o contraetiquetes numerades autoritzades pel Consell Regulador, i d'acord amb les mencions previstes a l'article 31 del Decret 285/2006, de 4 de juliol.
16.2 El Consell Regulador denegarà l'aprovació de les etiquetes que per qualsevol causa puguin significar una confusió per a la persona destinatària final.
També podrà revocar la utilització d'una etiqueta concedida anteriorment, quan hagin variat les circumstàncies de la firma propietària, mitjançant audiència prèvia de la firma interessada.
Control i certificació de la llonganissa emparada
El control i la certificació de la llonganissa emparada per la IGP Llonganissa de Vic, l'efectua el Consell Regulador o el pot encarregar, per acord de la Comissió Rectora, a una entitat independent de certificació, d'acord amb el que disposen el capítol 5 del títol 1 i el capítol 2 del títol 4 del Decret 285/2006, de 4 de juliol.
Totes les persones físiques o jurídiques titulars de béns inscrits al Registre de la IGP Llonganissa de Vic i les seves instal·lacions i productes estan sotmesos al control i certificació realitzat pel Consell Regulador o per l'entitat externa de certificació a la qual el Consell Regulador hagi encomanat aquestes funcions, per tal de verificar que el producte que empara la Indicació Geogràfica Protegida Llonganissa de Vic compleix els requisits d'aquest Reglament, el plec de condicions i el manual de gestió de qualitat, i sens perjudici de les competències del Departament d'Agricultura, Ramaderia, Pesca, Alimentació i Medi Natural.
El Consell Regulador es regeix pel que determinen els articles 8 i següents del capítol II del títol I de la Llei 14/2003, de 13 de juny, de qualitat agroalimentària, i el capítol 2 del títol 1 del Decret 285/2006, de 4 de juliol, que la desplega, i per aquest Reglament.
L'àmbit de competència del Consell Regulador pel que fa a zona d'elaboració, productes i persones o entitats és el següent:
a) Pel que fa a l'àmbit territorial, la zona d'elaboració assenyalada a l'annex 2 d'aquesta disposició.
b) Pel que fa als productes, els protegits per la IGP Llonganissa de Vic.
c) Pel que fa a les persones físiques o jurídiques, les inscrites al Registre del Consell Regulador de la Indicació Geogràfica Protegida Llonganissa de Vic.
21.1 Els òrgans que integren el Consell Regulador són la Comissió Rectora i la Presidència.
21.2 La Comissió Rectora està constituïda per 6 vocals, un dels quals serà el president o la presidenta del Consell Regulador.
Aquests vocals amb veu i vot s'elegeixen per sufragi universal lliure, directe i secret d'entre les persones inscrites al registre.
21.3 A les reunions de la Comissió Rectora hi assisteixen dos vocals tècnics que designa el conseller o la consellera d'Agricultura, Ramaderia, Pesca, Alimentació i Medi Natural o persona en qui delegui, amb veu i sense vot.
Per tal d'introduir la paritat de dones i homes, en aquesta designació s'ha d'afavorir la presència del sexe menys representat en la composició d'aquesta Comissió.
21.4 La Comissió Rectora es reuneix com a mínim una vegada al semestre amb caràcter ordinari i amb caràcter extraordinari sempre que el seu president o presidenta ho consideri oportú.
21.5 El president o la presidenta del Consell Regulador, que ho és a la vegada de la Comissió Rectora, s'elegeix d'entre els vocals amb dret a vot en primera votació per majoria absoluta i per majoria simple en segona votació.
21.6 La funció de representar la Comissió Rectora per part del president o la presidenta es pot delegar en qualsevol membre de la Comissió Rectora de manera expressa, per a supòsits de malaltia o absència del president o la presidenta.
21.7 Per cada un dels càrrecs de vocals de la Comissió Rectora es nomenarà una persona suplent elegida de la mateixa manera que la persona titular.
21.8 Els càrrecs de vocals són renovats cada quatre anys i poden ser reelegits.
21.9 En cas de cessament d'un o una vocal per qualsevol causa entrarà a formar part de la Comissió Rectora la persona suplent elegida.
21.10 El termini per a la presa de possessió del càrrec de vocal és com a màxim de set dies comptat des de la data de la seva designació.
21.11 Els vocals titulars han de representar les persones inscrites, com a persones físiques, o en representació de les persones jurídiques.
El o la vocal que s'elegeix en qualitat de representant d'una persona jurídica cessa en el càrrec en cessar-ne com a representant, i se substitueix pel nou o nova representant que designi la persona jurídica.
21.12 En el supòsit de cessament, renúncia o suspensió de tots els membres de la Comissió Rectora o d'un nombre de vocals que n'impedeixi la constitució o reunió per manca de quòrum, es nomena una comissió gestora, formada per tres membres, nomenada pel conseller o la consellera d'Agricultura, Ramaderia, Pesca, Alimentació i Medi Natural de la manera que determina l'article 17 del Decret 285/2006, de 4 de juliol, la qual tindrà les mateixes funcions que la Comissió Rectora mentre duri el seu nomenament.
La comissió gestora nomenada ha de convocar noves eleccions en el termini màxim de seixanta dies.
El Consell regulador ha de comunicar al director o la directora general competent en matèria de qualitat agroalimentària la composició dels òrgans de govern respectius, les modificacions posteriors que s'hi puguin produir, el nomenament del secretari o secretària i, si escau, el seu cessament, en un termini de cinc dies hàbils a partir de la presa de possessió dels seus òrgans de govern.
23.1 El procediment electoral és el que estableixen l'article 8 de la Llei 14/2003, de 13 de juny, de qualitat agroalimentària, i el capítol 4 del títol 1 del Decret 285/2006, de 4 de juliol, i aquest Reglament, i supletòriament la normativa electoral general.
23.2 La junta electoral proclama la llista de persones candidates elegibles, garantint en la seva elaboració que els primers llocs de la llista estiguin ocupats alternativament per homes i dones, sempre que aquestes últimes hagin presentat candidatures al procés d'elecció.
23.3 Si el nombre total de persones inscrites no supera les tres-centes, el procediment electoral de representació és el que regula l'article 26 d'aquest Reglament.
El cens és elaborat pel Consell Regulador d'acord amb el registre establert a l'article 10 d'aquest Reglament i està constituït per les persones inscrites al Registre de persones elaboradores.
25.1 El cens ha d'incloure necessàriament les dades següents:
Nom, cognoms i sexe de la persona titular o de qui la representi que a aquest efecte hagi estat designada per l'entitat inscrita al registre corresponent.
DNI de la persona titular o representant i NIF de l'entitat inscrita.
Aquesta dada la ressenyarà, si escau, la Junta Electoral de la IGP Llonganissa de Vic en el moment d'establir el nombre de meses electorals i la seva localització.
25.2 A la capçalera del full de cens, hi han de figurar les dades següents:
El procediment electoral a què fa referència l'article 23.3 d'aquest Reglament té les característiques específiques següents:
a) El president o la presidenta del Consell Regulador procedeix a la convocatòria de les eleccions de la manera que determina l'article 33 del Decret 285/2006, de 4 de juliol.
Aquesta convocatòria, que serà publicada al DOGC mitjançant un edicte de la direcció general competent en matèria de qualitat agroalimentària, designa la data en què es realitzarà l'assemblea de les persones inscrites en la qual es procedirà a l'elecció dels vocals de la Comissió Rectora.
b) L'edicte esmentat al punt anterior s'ha de publicar amb una antelació mínima d'un mes abans de la data de realització de l'assemblea.
c) El cens es publica per mitjà d'exposició pública a la seu del Consell Regulador i als serveis territorials del Departament d'Agricultura, Ramaderia, Pesca, Alimentació i Medi Natural en un termini no superior a dos dies comptat des de la publicació al DOGC de l'edicte de convocatòria de les eleccions, durant un període de deu dies.
d) Es poden presentar reclamacions en relació amb el cens durant el període d'exposició pública, que hauran de ser resoltes per la Junta Electoral de la Indicació Geogràfica Protegida Llonganissa de Vic.
El termini màxim per resoldre serà l'endemà del dia de finalització de l'exposició pública del cens.
e) Les funcions de la Junta Electoral de Catalunya establertes a l'article 37.6 del Decret 285/2006, de 4 de juliol, seran assumides en aquest procés electoral per la Junta Electoral de la IGP Llonganissa de Vic, a excepció de la resolució dels recursos interposats contra aquesta Junta Electoral a què fa referència l'article 37.6.c) del Decret 285/2006, de 4 de juliol, que és assumit pel director o la directora general competent en matèria de qualitat agroalimentària.
f) Les candidatures es presenten davant el president o la presidenta de la Junta Electoral de la IGP Llonganissa de Vic en un termini màxim de quinze dies abans de la celebració de l'assemblea de totes les persones inscrites en els diferents censos a què fa referència l'article següent d'aquest Reglament.
En un termini de quaranta-vuit hores, la Junta Electoral proclamarà els candidats o candidates elegibles.
Contra l'acord de la Junta Electoral de proclamació de candidatures es pot interposar recurs davant el director o la directora general competent en matèria de qualitat agroalimentària.
g) En l'assemblea, la qual serà presidida per la Junta Electoral que actua com a mesa, es procedirà a l'elecció dels vocals de la Comissió Rectora mitjançant votació personal i secreta.
Finalitzada la votació es procedirà al recompte i la Junta Electoral proclamarà les persones electes.
Contra aquesta proclamació es podrà interposar recurs davant el director o la directora general competent en matèria de qualitat agroalimentària en el termini de cinc dies, que haurà de resoldre en un termini de cinc dies.
h) El nombre de vocals és el que determina l'article 21 d'aquest Reglament.
27.1 El pressupost anual ha de ser aprovat per una majoria ponderada del 80% dels vots presents a la Comissió Rectora (sempre que hi hagi un mínim d'assistència de la meitat més una de les persones convocades).
En cas que no s'aprovi abans del 31 de desembre de cada any, es prorroga el pressupost de l'any anterior fins al moment en què s'aprovi.
27.2 El finançament del Consell Regulador s'efectuarà amb els recursos següents:
a) Les quotes a què fa referència l'article 28 d'aquest Reglament.
b) Les subvencions, les herències, els llegats, les donacions i les altres transmissions a títol lucratiu rebudes pel Consell.
L'acceptació d'herència es farà sempre a benefici d'inventari.
d) Els béns que constitueixen el seu patrimoni i els seus productes o les seves rendes.
e) Els altres que els corresponguin per qualsevol títol.
S'exigirà una quota per la sol·licitud d'inscripció quan siguin noves inscripcions al registre esmentat a l'article 10.1 d'aquest Reglament.
La persona obligada al pagament de la quota serà la persona operadora sol·licitant.
L'import de la quota el fixarà anualment la Comissió Rectora.
L'import d'aquesta quota haurà de ser com a màxim la suma de les quotes de manteniment dels darrers cinc anys, exigible amb efectes de l'1 de gener de cada any.
Queden excloses de la quota d'inscripció les persones físiques o jurídiques que siguin sol·licitants de la Indicació Geogràfica Protegida Llonganissa de Vic.
S'exigirà una quota anual per mantenir la inscripció, la qual serà exigible amb efectes de l'1 de gener de cada any.
La base serà el producte del nombre de quilograms de producte emparat pel valor mitjà en euros de venda del quilogram de la campanya anterior.
28.3 La persona obligada al pagament de la quota serà la persona física, jurídica o entitat de les enumerades a l'article 35.4 de la Llei general tributària que estigui inscrita com a titular al registre esmentat a l'article 11 d'aquest Reglament.
L'import de la quota, el calcularà la Comissió Rectora i el notificarà a les persones obligades per qualsevol mitjà admès a l'ordenament jurídic durant el primer trimestre de l'any.
a) Pel lliurament de les etiquetes o contraetiquetes numerades autoritzades pel Consell Regulador que preveu l'article 16 d'aquest Reglament, s'exigirà una quota en funció del pes del producte protegit.
La Comissió Rectora determinarà la quantia per quilogram.
L'import corresponent es farà efectiu en el moment del lliurament.
b) Per la sol·licitud al Consell Regulador de qualsevol tipus de certificat s'exigirà una quota fixa, que determinarà anualment la Comissió Rectora.
Aquesta quota es fa efectiva en el moment de presentació de la sol·licitud.
c) Per actuacions urgents o imprevistes, la Comissió Rectora podrà aprovar quotes extraordinàries sempre que siguin aprovades per una majoria del 80% dels vots presents (sempre que hi hagi un mínim d'assistència de la meitat més una de les persones convocades).
28.5 L'incompliment de l'obligació de pagament dins els terminis previstos, reportarà interessos de demora calculats amb un tipus d'interès igual al tipus d'interès legal fixat per la Llei de pressupostos generals de l'estat més dos punts, sens perjudici d'altres mesures que aquest incompliment pugui suposar d'acord amb el que estableix aquest Reglament.
28.6 En cas que un operador o una operadora tingui deutes previs amb el Consell Regulador i sol·liciti nous serveis, el Consell Regulador podrà imputar el pagament als deutes més antics i, per tant, no tindrà l'obligació de desenvolupar el servei sol·licitat fins que s'hagin liquidat els deutes.
28.7 El no pagament de les quotes esmentades anteriorment en el termini d'un any suposa la baixa del Consell Regulador, amb la instrucció prèvia de l'expedient corresponent, el qual ha d'incloure audiència de la persona interessada per un termini de deu dies.
El règim sancionador és el que estableix el capítol 1 del títol IV de la Llei 14/2003, de 13 de juny, de qualitat alimentària.
Municipis corresponents a la zona d'elaboració de la Indicació Geogràfica Protegida Llonganissa de Vic
Aiguafreda, Sant Martí de Centelles, el Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles, Vic, Santa Eulàlia de Riuprimer, Gurb, Tavèrnoles, Roda de Ter, Manlleu, Santa Cecília de Voltregà, Sant Hipòlit de Voltregà, les Masies de Voltregà, Orís, Torelló, Centelles, Balenyà, les Masies de Roda, San Vicenç de Torelló i Sant Pere de Torelló.